《白马渡》
清代·黄文琛

哀猿暝啼江上山，山雨滴绿绿满船。六月单衫坐篷底，细数雪鹭冲凉烟。

溪回柁转更清绝，谁构亭子山之颠。衰俗踵事好奇诡，曾见几人升青天。

桃花不开石门闭，杉筠长大藤钩连。琐窗朱阁梦何所，书生浪赋秋月圆。

吁嗟在昔减州税，追留白马真能贤。岁久无复记遗爱，荒唐此地夸神仙。

好风吹送不得住，我亦有累难息肩。芒鞋布袜定何日，到处自办游山钱。

作者简介：黄文琛，字海华，晚号瓮叟，汉阳人。道光乙酉举人，历官湖南候补知府。有《思贻堂》、《玩云室诸集》。